**Kázeň** z ev. Sl. Božích, BA (NK) 10. 9. 2023, **8.30**/10.00, **Zač. šk. roka**, 14. NE po Trojici**,**  **ES: 189, 633, 203, 648, A 60** / podľa programu, ep.: 1Pt 4, 10–11; ev.: L 2, 41–49;

 téma kázne: **Mať svoje miesto**

**4. Mojžišova 2, 1 – 5 . 34** (v kontexte 4M 2, 1 – 34 ): *„****1****Hospodin hovoril Mojžišovi a Áronovi:****2****Izraelci budú táboriť každý pod svojou zástavou, pri odznakoch svojich rodín; dookola oproti svätostánku budú tábory.****3****Vpredu na východnej strane bude táboriť zástava Júdovho tábora s jeho vojmi. Kniežaťom Júdovcov bude Nachšón, syn Ammínádábov.****4****Jeho voj má sedemdesiatštyritisíc šesťsto spočítaných.****5****Pri ňom bude táboriť kmeň Jissáchár. …* ***34****Izraelci urobili celkom tak, ako prikázal Hospodin Mojžišovi; tak táborili pod svojimi zástavami, a tak sa pohýňali všetci podľa svojich čeľadí, podľa*

 *svojich rodín.“*

**Milí bratia a milé sestry!**

Žiaci a študenti nastúpili do škôl. **Škola je vysoko organizovaná jednotka.** Každý žiak patrí do konkrétnej triedy, v nej má svoju lavicu a stoličku. Každá trieda má svoj rozvrh hodín. Vie, kedy má ísť do telocvične, kedy do jazykovej či inej odbornej (napr. počítačovej) učebne, kedy do jedálne. Skrátka: **každý má svoje miesto**.

Z Božieho slova sme počul o **Izrael**coch. Aj o nich platilo, že **každý mal svoje miesto**. 4. Mojžišova kniha, 2. kap. hovorí rozmiestnení pokolení Božieho ľudu počas jeho pobytu na púšti. 10. kapitola 4M o poradí kmeňov počas pochodu. Keď Izraelci prešli určitý úsek cesty púšťou, rozložili tábor, utáborili sa. Nie hocijako, a vonkoncom nie chaoticky. Boli **usporiadaní podľa 12 pokolení Izraela** – podľa jeho 12 kmeňov. **Každý kmeň mal svoju zástavu. Každá trojica kmeňov svoj znak.** Bol to účinný spôsob ako riadiť veľkú skupinu ľudí. Okrem pokolenia Lévi bolo medzi Izraelcami **603 550 bojaschopných mužov. Keď sa utáborili, zabrali plochu 31 kilometrov štvorcových.**

To, že **každý mal svoje miesto**  uľahčovalo presuny.

Každý vedel, ako vyzerá zástava jeho kmeňa. Bola upevnená k žrdi a pri presunoch zdvihnutá do výšky. Ľudia ju dobre videli, držali sa pohromade po pokoleniach a rodinách. To im pomáhalo nestratiť sa v pustom, nehostinnom teréne, akým bola  púšť. Stratiť sa v nej, by bolo životu nebezpečné. Tým spôsobom, že každý má svoje miesto, si Pán Boh formuje svoj ľud.

Každý kmeň Izraela, každá jeho čeľaď, každá rodina, azda **každý** člen **mal svoje miesto. Každý vedel, kde je jeho miesto** **pri putovaní počas cesty púšťou, aj pri utáborení sa počas odpočinku.** Každý v Božom ľude vie, kde je jeho miesto. **Vie, kto je vedľa neho, na koho sa môže obrátiť, na koho spoľahnúť, a naopak – koho môže podoprieť.**

Tento princíp Božieho ľudu Starej zmluvy platí v  prenesenom význame aj pre nás – pre cirkev, Boží ľud Novej zmluvy. Otázkou je: **Našli sme – máme v  nej máme svoje miesto, kam patríme?** **Našli sme** **mesto, kde môžeme slúžiť – pomáhať, každý podľa svojho obdarovania od Pána Boha?** Z 1Pt 4, 10n sme počuli: *Posluhujte si ako dobrí šafári rozličnej milosti Božej,* ***každý tým duchovným darom, ktorý prijal*** ...***aby sa vo všetkom oslavoval Boh pre Ježiša Krista***.

Bratia a sestry, milí priatelia, tak ako máme svoje miesto v škole, v práci, máme ho aj v cirkvi. **Hľadáme ho? Túžime po mieste, kde môžeme byť požehnaním** pre ďalších? **Alebo len „pobehujeme“ chvíľu sem, chvíľu tam ako lúčny koník?** Sme spokojní, keď sa môžeme len prizerať, prípadne pokritizovať? Čosi si „zobnúť“, no nepremýšľať, kde môžem byť užitočný, čím môžem pomôcť, pridať ruku k dielu?

Vnímame, že taký postoj – hoci je dosť rozšírený – nie je to „pravé orechové“.

**S novým školským rokom začína nové pracovné obdobie.** V ňom **chce Pán Boh formovať náš charakter tým, že nás zapojí do spoločenstva, že nám ukazuje miesto, kde môžeme pomáhať.** Modlitbami, hudbou, spevom, v diakonii, prácou s deťmi, dorastom, mládežou, praktickou pomocou – ako včera pri upratovaní okolia kostola či príprave guláša... a mnohým iným.

**V cirkvi, cirkevnom zbore neslúžime na príkaz, ale podľa obdarovania, ktoré sme prijali od Boha.** Každý má nejaký dar, niečo, čím môže pomôcť. Každý máme svoje miesto. **Nikto nie je zbytočný, nemá mať pocit, že prekáža. Každý má svoju úlohu, lebo Pán Boh dal každému nejaký dar.** Vážme si aj našich najstarších či zdravotne hendikepovaných bratov a sestry. Pre vysoký vek a zdravotné ťažkosti už možno nedokážu byť zapojení v službe tak, ako ľudia mladší, plní síl, ale **tým, že navzdory veku či podlomenému zdraviu pravidelne prichádzajú na Služby Božie svojím počínaním dosvedčujú, že Božie slovo im je vzácne, že má v ich živote zásadný význam.** Kiež to platí o čím viacerých z nás.

Nový školský rok, nové obdobie prác nás pozýva nájsť – mať svoje miesto. Cirkev je spoločenstvo viacerých generácií. Učíme sa v nej žiť, ľudsky si počínať s ľuďmi, ktorí sú v nejednom ohľade iní ako my, a predsa sa navzájom potrebujeme. **Viacero generácií, ale jeden Spasiteľ Ježiš Kristus. On nás spája.**

Z evanjelia sme počuli, že keď Ježiš ako mladý putoval do chrámu, povedal svojej mame Márii a jej manželovi Jozefovi: ***Či ste nevedeli, že musím byť vo veciach svojho Otca?***(L 2, 49).

**V strede** tábora izraelského ľudu **bol svätostánok.** Tam sa Pán Boh stretával so svojím ľudom. Stany Izraelcov boli v určitej vzdialenosti, odstupe naznačujúcom úctu, okolo svätostánku. To najdôležitejšie je uprostred. **Čo je v strede nášho zmýšľania, nášho úsilia a konania?**

Drahí moji, máme sa sústrediť na Ježiša. **Cirkev je tam, kde je Ježiš uprostred a my Mu dôverujeme a poslúchame Ho. Rôzne generácie, ale jeden Pán a Spasiteľ.** Prosme Ho, aby nám otváral oči aby sme videli Jeho lásku k nám a rozpoznali svoje miesto a službu v Božom ľude. On nám dáva silu konať ju a tak rásť vo viere, láske a nádeji. I v novom šk. roku. Amen.

*Použitím myšlienok Libora Chaloupku (NKD 2023) a iných prameňov:* **Martin Šefranko, evanj. a. v. farár**